Poštovani,

Povodom pitanja upućenih Naručiocu od strane potencijalnih ponuđača do dana 1. januara 2012. godine, a u vezi sa javnom nabavkom: Nabavka potrošnog materijala za potrebe naučnoistraživačkih organizacija Tender broj 1**,** broj nabavke: **IOP/4-2011/C/TENDER BROJ 1,** dostavljamo sledeće odgovore:

**Pitanje 74:**

Na str. 36, u odeljku koji se odnosi na dokazivanje poslovne sposobnosti zahteva se da ponuđač raspolaže registrovanim skladištem na teritoriji Republike Srbije. Naša firma se bavi prodajom laboratorijske opreme (isključivo instrumenata, ne hemikalija niti gasova) i nismo u obavezi da posedujemo registrovano skladište jer se ne bavimo prometom opasnih materija. Shodno tome, molimo vas da nam objasnite da li se naš poslovni prostor, koji koristimo kao sedište firme i magacin, može smatrati registrovanim skladištem za opremu koju nudimo na ovom tender, preciznije za lotove: 084 i 125 a u kojima se nalaze samo i isključivo instrumenti i njihovi rezervni delovi?

**Odgovor 74:**

Može, ukoliko je to u skladu sa važećim zakonskim propisima.

**Pitanje 75:**

Na str. 15, pod tačkom 17.1 navodi se da ponuđači popunjavaju deklaracije o zemlji porekla u obrascu strukture cena, koji se nalazi u Odeljku IV. Međutim, obrazac u Odeljku IV ne sadrži kolonu Zemlja porekla. Molimo vas da objasnite gde i tačno treba da se unese podatak o zemlji porekla robe.

**Odgovor 75:**

Saglasno relevantnim opštim, ali i posebnim odredbama Tenderske dokumentacije, podatke o zemlji porekla robe nije potrebno unositi.

**Pitanje 76:**

Na str. 32, u delu koji se odnosi na redosled slaganja dokumentacije, navodi se pod tačkom 5. Izjava o ispunjavanju kvalifikacionih uslova. Pošto dokument pod tim nazivom nismo uspeli da nađemo u tenderskoj dokumentaciji, da li se misli na dokument na str. 54 – Izjava o ispunjavanju poslovnog kapaciteta ili, ako ne, na koji se tačno misli?

**Odgovor 76:**

Da, pod Izjavom o ispunjavanju kvalifikacionih uslova podrazumeva se dokument na str. 54 – Izjava o ispunjavanju poslovnog kapaciteta.

**Pitanje 77:**

Na str. 13 pod tačkom 11.1c navedeno je da je neophodno dostaviti ovlašćenje za potpisivanje ponude ali nigde nije dat obrazac ili navedena forma kako to ovlašćenje treba da izgleda. Da li može da bude na memorandumu ponuđača u slobodnoj formi?

**Odgovor 77:**

Osim pridržavanja zakonom propisanih uslova, Naručilac nema posebne zahteve u pogledu ovlašćenje za potpisivanje ponude. Navedeno ovlašćenje može biti dostavljeno na memorandumu ponuđača u slobodnoj formi.

**Pitanje 78:**

U dokumentaciji (str. 43) je navedeno da je Obrazac strukture cene sa tehničkim specifikacijama i rasporedom isporučivanja dat u prilogu dokumentacije kao poseban fajl i da ga je potrebno popuniti i dostaviti u pisanoj i elektronskoj formi bez izmena u dokumentu. Obzirom da dokument nismo našli kao poseban fajl već samo u sklopu tenderske dokumentacije u formi koja se ne može elektronski popunjavati, molimo vas da objasnite gde se tačno nalazi fajl ili na koji način da popunimo postojeći obrazac u elektronskoj formi?

U istom obrascu postoji kolona sa nazivom projekat. Molimo vas da pojasnite na šta se odnosi ovaj pojam i na koji način popuniti ovu kolonu?

**Odgovor 78:**

Obrazac strukture cene sa tehničkim specifikacijama i rasporedom isporučivanja nalazi se na web strani Naručioca na kojoj se nalazi i Tenderska dokumentacija, kao poseban excel fajl. Kolona sa nazivom Projekat se ne popunjava.

**Pitanje 79:**

U dopuni tenderske dokumentacije izvršene 7. decembra 2011. godine pod stavkom 1 ste naveli da ponuđač može dostaviti bankarsku garanciju u iznosu od 5% od iznosa ponude ili blanko solo menicu i menično ovlašćenje u korist naručioca u istom iznosu. Zatim, u dokumentu Obaveštenje 1 i 2 stoji da je izmenjena tenderska dokumentacija jer ste uvideli grešku i da se menja iznos bankarske garancije sa 10% na 5% i da sve ponude moraju sadržati bankarsku garanciju u iznosu od 5%. Pitanje: koji dokument je validan, jer u Obaveštenju 1 i 2 ne stoji datum izmene, i koji dokument može da se dostavi u vidu garancije?

**Odgovor 79:**

Dokumentom: Obaveštenje 1 i 2 (deo Obaveštenje 1) izvršena je ispravka tehničke greške uočene u tekstu javnog poziva na engleskom jeziku, objavljenom u Službenom listu Evropske Unije” dana 24.11.2011. godine i to u delu javnog poziva koji se odnosi na visinu iznosa tenderske bankarske garancije koja predstavlja obavezan deo ponuda ponuđača.

Dokumentom: Dopuna tenderske dokumentacije od 7. decembra 2011. godine, tačka 1, izvršena je dopuna Tenderske dokumentacije utoliko što je ponuđačima data mogućnost da kao Garanciju ponude, umesto tenderske bankarske garancije u iznosu od 5 (pet) procenata od vrednosti ponude, dostave blanko solo menicu i menično ovlašćenje u korist naručioca, u iznosu od 5 (pet) procenata od vrednosti ponude, koja menica treba da bude sa klauzulom „bez protesta”, rokom dospeća „po viđenju” i rokom važenja 60 danaod dana važnosti ponude.

Dakle, za sačinjavanje ponude, a u pogledu uslova Tenderske dokumentacije koji se odnose na Garanciju ponude, važe odredbe dokumenta: Dopuna tenderske dokumentacije od 7. decembra 2011. godine, tačka 1, što dalje znači da ponuđač, kao Garanciju ponude može dostaviti tendersku bankarsku garanciju u iznosu od 5 (pet) procenata od vrednosti ponude **ili** blanko solo menicu i menično ovlašćenje u korist naručioca, u iznosu od 5 (pet) procenata od vrednosti ponude, koja menica treba da bude sa klauzulom „bez protesta”, rokom dospeća „po viđenju” i rokom važenja 60 danaod dana važnosti ponude.

**Pitanje 80:**

U tenderskoj dokumentaciji u odeljku III je traženo da ponuđač raspolaže registrovanim skladištem na teritoriji Republike Srbije. Da li se registrovanim skladištem smatra skladište ponuđača za promet robe kojom se ponuđač bavi ili ste mislili na registrovano carinsko skladište ili skladište za posebne namene (medicinski materijal, hemikalije itd)?

**Odgovor 80:**

Pod registrovanim skladištem na teritoriji Republike Srbije kao uslovom Tenderske dokumentacije koji se odnosi na poslovnu sposobnost ponuđača, podrazumeva se skladište za promet predmetne robe.

**Pitanje 81:**

U UP stav 4.3 navedeno je da „Ponuđač za koga je banka izjavila da je nepodoban, u skladu sa uputstvom UP klauzula 3, na dan dodele ugovora, biće diskvalifikovan.” Na koji način se dokazuje da li je ponuđač podoban, da li je potrebno dostaviti potvrdu od banke ili....?

**Odgovor 81:**

Ne, nije potrebno dostaviti potvrdu banke. Naručilac će Izveštaj o nabavci dostaviti Evropskoj investicionoj banci (Zajmodavcu) radi pribavljanja saglasnosti, što podrazumeva i proveru podobnosti ponuđača.

**Pitanje 82:**

Ukoliko na teritoriji Republike Srbije postoji ovlašćeni predstavnik proizvođača, da li je potrebno ovlašćenje od proizvođača robe koja se nudi na tenderu?

**Odgovor 82:**

U navedenom slučaju, potrebno je dostaviti dokaz da je ponuđač ovlašćeni predstavnik proizvođača.